ΔΕΛΤΙΟ ΤΥΠΟΥ

Η Εφορεία Αρχαιοτήτων Μαγνησίας,
ο Δήμος Αλμυρού, η Φιλάρχαιος Εταιρεία Αλμυρού «Όθρυς»
και το CineDoc,
στο  πλαίσιο του εορτασμού 
των Ευρωπαϊκών Ημερών Πολιτιστικής Κληρονομιάς 2026 
με θέμα «Κληρονομιά σε κίνδυνο - αναβίωση, 
ανθεκτικότητα, αναστοχασμός»
διοργανώνουν, το Σάββατο 26 Σεπτεμβρίου, ώρα 8.00μμ, 
την προβολή του ντοκιμαντέρ 
«ΤΟ ΛΙΚΝΟ ΤΗΣ ΔΗΜΟΚΡΑΤΙΑΣ»
στον κήπο του Γιαννοπούλειου Αρχαιολογικού Μουσείου Αλμυρού
με δωρεάν είσοδο. 
Θα προηγηθεί χαιρετισμός
από τον κ. Βασίλη Φυτιλή, εκ μέρους της Φιλαρχαίου Εταιρείας Αλμυρού Όθρυος
και σύντομη εισαγωγική ομιλία 
από την  κ. Ελισσάβετ Νικολάου, Προϊσταμένη του Τμήματος Προϊστορικών και Κλασικών Αρχαιοτήτων και Μουσείων της Εφορείας Αρχαιοτήτων Μαγνησίας. 


Σύνοψη ντοκιμαντέρ: Πριν από 2.500 χρόνια, στην Αθήνα γεννήθηκε ένα ριζοσπαστικό πολιτικό πείραμα που άλλαξε την πορεία της ανθρώπινης ιστορίας. Για πρώτη φορά, η εξουσία δεν ανήκε σε βασιλιάδες ή αριστοκράτες, αλλά στους ίδιους τους πολίτες. Αγρότες, τεχνίτες και απλοί άνθρωποι συμμετείχαν ενεργά στη διακυβέρνηση της πόλης. Η «δημοκρατία» -η εξουσία του δήμου- γεννήθηκε εδώ, θέτοντας τα θεμέλια για τα πολιτικά συστήματα που διαμορφώνουν τον σύγχρονο κόσμο. Η ταινία ντοκιμαντέρ «Το Λίκνο της Δημοκρατίας», σε σκηνοθεσία της Florence Tran, ακολουθεί ένα ταξίδι στο παρελθόν, αναζητώντας πώς προέκυψε αυτό το σύστημα και γιατί μας αφορά σήμερα. Βασισμένη σε περισσότερα από εκατό χρόνια αρχαιολογικής έρευνας, η ταινία συνοδεύει αρχαιολόγους και ιστορικούς: από τα ερείπια της Αρχαίας Αγοράς μέχρι σύγχρονες ανασκαφές, όπου αποκαλύπτονται τα ίχνη της πρώτης δημοκρατίας.
Η ταινία ολοκληρώθηκε το 2026 και διαρκεί 65 λεπτά. Με ελληνικούς υποτίτλους. Είναι μια συμπαραγωγή Γαλλίας-Ελλάδας, των εταιρειών Yuzu και Anemon Productions, με συμπαραγωγούς την France Télévisions, την Cosmote TV, τη NOVA/GBH και τη RTS – Radio Télévision Suisse, με την υποστήριξη του ΕΚΚΟΜΕΔ, του προγράμματος Next Generation EU του Ταμείου Ανάκαμψης, του Γαλλικού Κέντρου Κινηματογράφου CNC και του προγράμματος Creative Europe MEDIA της Ευρωπαϊκής Ένωσης. Συμμετέχουν διεθνώς αναγνωρισμένοι αρχαιολόγοι και ιστορικοί, όπως ο John Camp, διευθυντής των ανασκαφών της Αρχαίας Αγοράς για σχεδόν τρεις δεκαετίες, ο ιστορικός Vincent Azoulay, οι αρχαιολόγοι Στέλλα Χρυσουλάκη και Δημήτρης Πλάντζος, καθώς και ο ιστορικός Paul Cartledge.
